STATUTUL 

Curții de Arbitraj Internațional  
de pe lângă Uniunea Administratorilor Autorizați din Moldova 

Capitolul I
Dispoziţii generale
1.1. Curtea de Arbitraj Internațional de pe lângă Uniunea Administratorilor Autorizați din Moldova, denumită în continuare Curtea de Arbitraj, este o instituţie permanentă de arbitraj, fără personalitate juridică, instituționalizată ca organ permanent pe lângă Uniunea Administratorilor Autorizați din Moldova, denumit în continuare Uniune. 
1.2. Curtea de Arbitraj dispune sigiliu propriu și cont de acumulare bancar.
1.3. Curtea de Arbitraj este un organ ce își exercită independent atribuțiile ce îi revin, fiind organizată și funcționând în conformitate cu legislația în vigoare, tratatele internaționale, prezentul Statut și alte acte interne.
1.4. Denumirea deplină a Curții de Arbitraj este CURTEA DE ARBITRAJ INTERNAȚIONAL DE PE LÂNGĂ UNIUNEA ADMINISTRATOIRLOR AUTORIZAȚI DIN MOLDOVA. Denumirea prescurtată a Curții de Arbitraj este CAI UAAM.
1.5. Sediul Curții de Arbitraj este: Republica Moldova, municipiul Chișinău, strada Toma Ciorbă nr.18, MD-2004.
1.6. Curtea de Arbitraj este instituționalizată pe un termen nelimitat.
Capitolul II
Scop și atribuţii
2.1. Scopul Curții de Arbitraj este creșterea gradului de utilizare a arbitrajului intern și internațional, precum și altor modalități alternative de soluționare a litigiilor, inclusiv a medierii și concilierii.
2.2. În vederea realizării scopului, Curtea de Arbitraj îndeplinește următoarele atribuții: 

a) Organizează și administrează soluționarea litigiilor interne și internaționale, comerciale și de altă natură, prin arbitraj instituționalizat, în condițiile prevăzute de actele legislative și normative în vigoare, tratatele internaționale, prezentul statut și de regulamentele interne;
b) asistă părţile, la cererea lor, în organizarea arbitrajului ad-hoc; 

c) organizează soluționarea litigiilor în baza convențiilor de arbitraj la care Republica Moldova sau alte state sunt parte;

d) organizează la cererea părților, medieri, concilieri și alte modalități alternative de soluționare a litigiilor;

e) elaborează modele de convenţii arbitrale pe care le popularizează în mediul de afaceri; 

f) dezbate în colaborare cu alte organe interesate din țară, aspectele de drept mai deosebite ivite în practica arbitrală, precum şi problematica generală a arbitrajului intern şi internaţional; 

g) colaborează cu celelalte instituţii de arbitraj din ţară, în special prin schimbul de liste de arbitri şi de experienţă, precum şi pentru desfăşurarea unor acţiuni comune de promovare a arbitrajului; 

h) ţine evidenţa practicii arbitrale, întocmeşte culegeri de jurisprudență arbitrală și asigură documentarea în domeniul arbitrajului intern şi internaţional;

i) face propuneri privind îmbunătăţirea cadrului de reglementare ce ține de organizarea şi desfășurarea arbitrajului;

j) colaborează cu alte instituţii permanente de arbitraj din străinătate şi urmăreşte evoluţia arbitrajului pe plan mondial; 

k) îndeplineşte orice alte atribuţii neinterzise de legislație. 
2.3. Uniunea Administratorilor Autorizați din Moldova poate conferi atribuții suplimentare, în vederea realizării scopului Curții de Arbitraj.

Capitolul III
Organizare şi funcţionare

Secțiunea 1.

Plenul Curții de Arbitraj
3.1. Curtea de Arbitraj se compune din persoane care îndeplinesc condiţiile prevăzute în prezentul Statut și Regulile de procedură arbitrală ale Curții și sunt consemnați în Lista arbitrilor Curții de Arbitraj Internațional, a cărui număr nu este limitat.
3.2. Lista de arbitri este publică și are caracter de recomandare. În lista de arbitri a Curții pot fi incluși  şi persoane care figurează pe listele de arbitri ale unor instituţii permanente de arbitraj din ţară sau din străinătate.

3.3. În procedurile arbitrale organizate de Curtea de Arbitraj pot avea calitatea de arbitri și persoanele neînscrise în lista de arbitri, dacă aceste persoane îndeplinesc condițiile prevăzute în prezentul Statut și Regulile de procedură arbitrală a Curții, cu excepția desemnării supraarbitrului sau arbitrului unic, această calitate pot fi deținută doar de persoanele incluse în lista arbitrilor Curții. 
3.4. Pot fi înscriși în lista de arbitri, orice persoană care a împlinit vârsta de 18 ani și nu este ocrotit prin tutelă, are studii superioare juridice și/sau economice și se bucură de o reputație ireproșabilă. 

3.5. Înscrierea în lista arbitrilor Curții se face prin decizia Președintelui Curții de Arbitraj, la cererea scrisă a persoanei solicitante, la care se anexează, după caz, recomandarea unui arbitru al Curții cu o vechime de cel puțin un an. Dosarul personal al arbitrului cu actele de înscriere se depune la Secretariatul Curții.

3.6. Enumerarea arbitrilor pe lista de arbitri se face în ordinea înregistrării acestora, specificându-se pentru fiecare arbitru după caz -  ocupația și/sau specialitatea; experiența profesională; titlurile ştiinţifice, alte informaţii relevante. 

3.7. Radierea arbitrilor din lista de arbitri se face la cererea arbitrului sau la decizia motivată a Președintelui Curții, în cazul încălcării obligațiilor ce incumbă calității de arbitru sau în cazul apariției, după desemnarea în calitate de arbitru, a unei necorespunderi cu condițiile prevăzute în prezentul Statut și Regulile de procedură arbitrală ale Curții. Persoana radiată din listă poate solicita Consiliului Uniunii revizuirea deciziei de radiere în termen de 15 zile de la comunicarea acesteia, aducând probe în apărarea sa. Până la rămânerea definitivă a deciziei de revocare pronunțate de Președintele Curții, arbitrul revocat este suspendat. Decizia  privind măsura de radiere din lista arbitrilor Curții va fi adusă la cunoștință după caz, instituțiilor de arbitraj și instanțelor de judecată. 
3.8. Pentru cauze de incompatibilitate în legătură cu calitatea de arbitru, survenite ulterior înscrierii în lista de arbitri, sau în cazul condamnării penale definitive, se dispune la cerere sau din oficiu suspendarea acestuia de către Președintele Curții prin decizie executorie de la data pronunțării. Decizia privind suspendarea poate fi contestată la Consiliul Uniunii în termen de 15 zile de la comunicare .

3.9. Totalitatea arbitrilor înscrişi în lista de arbitri constituie Plenul Curții de Arbitraj.

3.10. Plenul Curții de Arbitraj dezbate informațiile cu privire la activitatea desfăşurată de Curte, discută probleme de drept ivite în activitatea Curții de Arbitraj, în scopul asigurării unei jurisprudențe unitare și examinează propunerile privind reglementările referitoare la arbitrajul intern și internațional și alte modalități de soluționare alternativă a disputelor. Sesiunile Plenului Curții de Arbitraj sunt convocate după necesitate și conduse de Președintele Curții.  Hotărârile Plenului Curții de Arbitraj se adoptă cu majoritatea voturilor arbitrilor prezenți la adunare și se consemnează în procesul-verbal semnat de președinte și secretarul adunării.
Secțiunea a 2-a.

Organul executiv 
3.11. Conducerea executivă a Curții de Arbitraj este asigurată de Președintele Curții de Arbitraj.  Președintele Curții de Arbitraj este numit de Consiliul UAAM dintre arbitrii înscriși pe listă, pentru un mandat de 5 ani, cu drept de reînnoire. Președintele își îndeplinește atribuțiile până la numirea unui nou Președinte de către Consiliul Uniunii.
3.12. În vederea asigurării exercitării neîntrerupte a atribuțiilor organului executiv, în cazul de imposibilitate temporară a exercitării funcției de președinte, înlocuitorul acestuia este vicepreședintele desemnat prin decizia Președintelui Curții din lista arbitrilor. Vicepreședintele este înlocuitorul de drept al acestuia și va îndeplini atribuțiile delegate de Președinte și de Regulile de procedură arbitrală.

3.13. În situația în care Președintele se află într-un caz de imposibilitate temporară a exercitării funcției și Vicepreședintele, din orice motive, nu îl poate înlocui, atribuțiile vor fi exercitate de Președintele UAAM sau de orice altă persoană desemnată de Consiliul Uniunii.

3.14. Președintele și Vicepreședintele Curții de Arbitraj pot fi desemnați ca arbitri și supraarbitri.

3.15. Președintele poate fi revocat pentru motive temeinice de Consiliul Uniunii. În cazul Vicepreședintelui revocarea se face la decizia Președintelui Curții de Arbitraj.
3.16. Preşedintele Curții de Arbitraj are conducerea curentă a Curții şi o reprezintă în relaţiile interne şi internaţionale. De asemenea, Preşedintele exercită atribuţiile referitoare la organizarea şi administrarea litigiilor arbitrale care sunt conferite prin Regulile de procedură arbitrală ale Curții de Arbitraj.
3.17. Organul executiv al Curții are următoarele atribuţii principale:

a) asigură conducerea generală a Curții de Arbitraj;
b) propune, dacă este cazul, modificarea/completarea Regulilor de procedură arbitrală, a prezentului Statut, precum şi a Normelor privind taxele arbitrale şi cheltuielile arbitrale;

c) organizează întocmirea de culegeri de jurisprudenţă a Curții de Arbitraj şi avizează publicarea acestora;

d) exercită atribuțiile referitoare la organizarea și administrarea litigiilor arbitrale, care îi sunt conferite prin Regulile de procedură arbitrală ale Curții de Arbitraj;

e) confirmă arbitrii desemnați în procedura arbitrală conform Regulilor de procedură arbitrală;

f) decide includerea persoanelor în lista de arbitri a Curții;
g) gestionează contul bancar de acumulare a taxelor arbitrale, și face plățile stabilite conform Normelor privind taxele arbitrale și cheltuielile arbitrale;
h) convoacă Plenul Curții de Arbitraj;

i) propune Consiliului Uniunii spre aprobare regulamentul Secretariatului Curții de Arbitraj;

j) înființează comisii de specialitate, stabilind componența lor, obiectul de activitate, precum și durata acestora;

k) propune Consiliului spre aprobare membrii Consiliului Științific al Curții de Arbitraj;

l) poate decide amânarea plății onorariilor arbitrilor până la rămânerea definitivă a hotărârii pronunțate în acțiunea în anulare în cazurile în care s-a invocat excepția de necompetență în fața tribunalului arbitral sau excepția nelegalei constituiri a tribunalului arbitral.

m) poate decide reducerea cuantumului onorariilor arbitrilor în situația întârzierii nejustificate a redactării hotărârilor arbitrale cu mai mult de 30 de zile calendaristice;

n) îndeplineşte şi alte atribuţii prevăzute în lege legate de funcţionarea arbitrajului.

3.18. Organul executiv al Curții își exercită prerogativele în baza programului propriu de activitate.

3.19. Consiliul Uniunii poate desemna un președinte de onoare al Curții de Arbitraj, din rândul personalităților cu o contribuție majoră la activitatea și afirmarea prestigiului Curții de Arbitraj.
3.20. De asemenea, Consiliul Uniunii poate desemna membri onorifici ai Curții de Arbitraj – in honorem sau in memoriam, din rândul arbitrilor sau dintre personalitățile marcante ale lumii juridice interne sau internaționale.
Secțiunea a 3-a.
Consiliul Științific 
3.21. Consiliul Științific al Curții de Arbitraj Internațional, denumit în continuare Consiliul Științific, este organ consultativ de pe lângă Curte. Membrii Consiliul Științific sunt desemnați de Președintele Curții de Arbitraj din specialiști cu înaltă reputație academică și/sau cu largă experiență profesională și recunoaștere în domeniile dreptului, relațiilor economice interne și internaționale și arbitrajului intern și/sau internațional.
3.22. Membrii Consiliul Științific pot avea și calitatea de arbitru sau supraarbitru.
3.23. Consiliul Științific dispune de competența de a asigura interpretarea și aplicarea unitară a practicii și a justiției arbitrale din partea tribunalelor arbitrale.

3.24. Tribunalul arbitral din oficiu sau la cererea participanților procesului arbitral poate solicita Consiliului Științific să pronunțe o hotărâre prin care să se dea rezolvare de principiu chestiunii de drept cu care a fost sesizată. Până la pronunțarea de către Consiliul Științific a hotărârii pentru dezlegarea chestiunii de drept, cauza arbitrală va fi suspendată. Asupra sesizării, Consiliul Științific se va pronunța prin hotărâre numai cu privire la chestiunea de drept supusă dezlegării. Dezlegarea dată chestiunilor de drept este obligatorie pentru tribunalul arbitral care a solicitat dezlegarea de la data pronunțării hotărârii.

3.25. Pentru aplicarea corectă şi uniformă a practicii arbitrale, Consiliul Științific, din oficiu, adoptă şi publică hotărâri explicative și opinii consultative privind aplicarea corectă a normelor de drept şi soluționarea justă a cauzelor arbitrale, care au au valoarea consultativă.

Secțiunea a 4-a.

Secretariatul Curții de Arbitraj
3.26. Curtea de Arbitraj are o structură funcțională compusă din Secretariat, alcătuit dintr-un personal de specialitate și un personal auxiliar.

3.27. Personalul de specialitate se compune din asistenți arbitrali, iar personalul auxiliar din referenți, tehnoredactori, registratori-arhivari, traducători și alții.

3.28. Statul de funcții, numărul de personal, încadrarea și salarizarea personalului de specialitate și auxiliar se aprobă de Președintele Curții de Arbitraj.
3.29. Secretariatul funcționează în baza unui regulament aprobat de Consiliul Uniunii.

Secțiunea a 5-a.

Tribunalul arbitral
3.30. Soluționarea litigiilor arbitrale se face de către un tribunal arbitral.
3.31. În înțelesul prezentului Statut, tribunalul arbitral este format dintr-un număr impar de arbitri, desemnarea arbitrilor se face de părțile în litigiu, în conformitate cu convenția părților și Regulile de procedură arbitrală ale Curții de Arbitraj.
3.32. Consiliul Uniunii și Curtea de Arbitraj nu au dreptul ca, prin organizarea și administrarea arbitrajului, să intervină în soluționarea litigiului sau să influențeze în vreun fel tribunalul arbitral.
3.33. Arbitrii și supraarbitrul își exercită activitatea cu titlu individual, independent și imparțial, fiind supuși numai legii, aprecierea probelor și luarea deciziilor se fac pe baza convingerii intime a fiecăruia dintre membrii tribunalului arbitral.

3.34. Arbitrii și supraarbitrul trebuie să manifeste disponibilitatea cerută de exercițiul componențelor sale arbitrale, în termen util, după agenda Curții de Arbitraj, cu bună-credință și profesionalism.

Capitolul IV
Resurse
4.1. Resursele Curții de Arbitraj se asigură din taxele arbitrale încasate pentru serviciile prestate, precum și din alte surse, cum ar fi:
a) amenzile arbitrale aplicate în procedura arbitrală;

b) mijloacele alocate de Uniune;

c) donații, sponsorizări, granturi;

d) încasările din organizarea manifestațiilor publice, expozițiilor, licitațiilor și acțiunilor publice, în cadrul scopului declarat de Curtea de Arbitraj în prezentul Statut;

e) taxele pentru participare la cursurile de instruire și de perfecționare profesională;

f) alte surse neinterzise de lege.

4.2. Taxele arbitrale sunt stabilite prin Normele privind taxele şi cheltuielile arbitrale, aprobate de Consiliul Uniunii.

4.3. Taxele arbitrale sunt destinate suportării cheltuielilor legate de activitatea de organizare, desfăşurare şi soluţionare a litigiilor, inclusiv de secretariat, plăţii onorariilor arbitrilor şi documentării acestora, precum şi suportării altor cheltuieli necesare funcţionării Curții de Arbitraj.

4.4. Organul executiv al Curții de Arbitraj are dreptul la o indemnizație care se acoperă din taxa arbitrală stabilite prin Norme.

4.5. UAAM va asigura spațiul şi condiţiile materiale corespunzătoare desfăşurării activităţii Curții de Arbitraj.

 Capitolul V
Dispoziţii comune şi finale
5.1. Curtea de Arbitraj, tribunalul arbitral, precum şi personalul au obligaţia să asigure confidenţialitatea arbitrajului potrivit Regulilor de procedură arbitrală ale Curții de Arbitraj. 

5.2. Părţile nu pot deroga de la prevederile prezentului Statut decât în limitele prevăzute de acesta sau cu acceptarea prealabilă a Curții de Arbitraj, dată de la caz la caz. Interpretarea dispoziţiilor prezentului Statut ține de competența Uniunii.

5.3. Prezentul Statut a fost aprobat de Congresul Uniunii Administratorilor Autorizați din Moldova şi intră în vigoare începând cu 12 februarie 2026.

